Predkladacia správa

Uznesením vlády č. 779/2005 k  dodatku návrhu rozpočtu verejnej správy na roky 2006 až 2008 v bode B.11 vláda SR uložila ministrovi školstva predložiť na rokovanie vlády  „Analýzu výsledkov štátnych programov s kvantifikáciou použitých finančných prostriedkov za roky 2002-2004 podľa jednotlivých administrátorov a zhodnotenie efektívnosti vynaložených finančných prostriedkov“. 

Ministerstvo školstva SR na základe tohto uznesenia  predložilo 24.10.2005 na rokovanie vlády informatívny materiál „Analýza výsledkov štátnych programov s kvantifikáciou použitých finančných prostriedkov za roky 2002-2004 podľa jednotlivých administrátorov a zhodnotenie efektívnosti vynaložených finančných prostriedkov“. Tento materiál vláda SR vypustila z návrhu programu rokovania  s tým, že  uložila ministrovi školstva predložiť na rokovanie vlády analýzu použitia finančných prostriedkov na štátne programy s dôrazom na efektívnosť a účelnosť použitia zdrojov. 
	
Ministerstvo školstva SR pre plnenie tejto úlohy uznesenia vlády v záujme objektívneho zhodnotenia systému štátnych programov výskumu a vývoja pre potreby vlády Slovenskej republiky pristúpilo k dvom úrovniam hodnotenia:
1.)	Hodnotenie samotných štátnych programov výskumu a vývoja a dosiahnutia ich cieľov a merateľných ukazovateľov v zmysle uznesenia vlády SR č. 1007/2002.
2.)	Hodnotenie výstupov úloh riešených v rámci štátnych programov výskumu a vývoja prostredníctvom medzinárodne akceptovaných ukazovateľov s dôrazom na spoločensko-hospodársky dopad financovaných úloh výskumu a vývoja..

Predkladaná analýza predstavuje prvé komplexné hodnotenie štátnych programov výskumu a vývoja a výstupov úloh výskumu a vývoja riešených v rámci štátnych programov výskumu a vývoja od roku 2002. 

Ministerstvo školstva SR do vypracovania analýzy zapojilo jednotlivé rady štátnych programov, ktoré na základe výsledkov oponentúr, vlastných poznatkov a podkladov z riešiteľských pracovísk vypracovali čiastkové analýzy za príslušný štátny program.  Na základe týchto čiastkových analýz a vlastných poznatkov vypracovalo Ministerstvo školstva predkladaný informatívny materiál „Analýza použitia finančných prostriedkov na štátne programy výskumu a vývoja s dôrazom na efektívnosť a účelnosť použitia zdrojov.
	
V rámci 6 prierezových štátnych programov a 4 tematických štátnych programov bolo v rokoch 2003-2005 riešených 68 úloh výskumu a vývoja. Z týchto úloh do konca roku 2005 bolo ukončené riešenie 49 úloh výskumu a vývoja  a riešenie 19 úloh výskumu pokračuje aj v ďalších rokoch. 

Predkladaný materiál dáva  prehľad o cieľoch a zameraní štátnych programov výskumu a vývoja, ich financovaní, špecifikácii predpokladaných prínosov pre ekonomický a spoločenský rozvoj. a poukazuje na významné najdôležitejšie výsledky výskumu a vývoja v rámci štátnych programov. 

Všeobecne možno na základe pravidelne vykonávaných kontrol oponentúrami jednotlivých úloh výskumu a vývoja príslušnými radami štátnych programov v rade prípadov  aj za účasti zahraničných odborníkov konštatovať, že riešenie kontrolovaných úloh prebiehalo v súlade s uzatvorenými zmluvami a poskytnuté prostriedky boli vynakladané účelne. Hodnotenie efektívnosti vynaložených verejných finančných zdrojov na riešenie úloh v rámci štátnych programov výskumu a vývoja cez uplatnenie výsledkov riešenia v hospodárskej a spoločenskej praxi nebude  realizované jednorázovo, ale po ukončení ich riešenia sa  budú hodnotiť realizačné výstupy niekoľko rokov po začatí ich realizácie.  

Vzhľadom na prijatie nového zákona č. 172/2005 Z.z. o organizácii štátnej podpory výskumu a vývoja, ktorý je účinný od 1. júla 2005, pripravuje Ministerstvo školstva SR novelizovalo metodické usmernenie  pre priebežné a záverečné oponentúry úloh výskumu a vývoja štátnych programov s cieľom zvýšenia kvality a objektívnosti hodnotenia najmä uplatnením nových ukazovateľov a využitím  zahraničných expertov pre hodnotenie úloh výskumu a vývoja. 

Výsledky predkladanej analýzy predstavujú kvalitný a rozsiahly poznatkový rámec, ktorý v budúcnosti prispeje k vybudovaniu moderného a kvalitného systému hodnotenia výstupov projektov výskumu a vývoja v Slovenskej republike. Jednoznačne sa preukázala potreba aplikovať v budúcnosti medzinárodne používané ukazovatele, ktoré sa odrazia tiež vo zvyšovaní kvality samotného výskumu a vývoja. 

Základným cieľom skvalitňovania procesu hodnotenia výstupov úloh a projektov výskumu a vývoja financovaných z prostriedkov štátneho rozpočtu je zvyšovanie spoločensko-hospodárskeho dopadu vedy a techniky v Slovenskej republike.

Predkladaný materiál sa skladá z prehľadného zhrnutia výsledkov analýzy a v rámci prílohy obsahuje podrobnejšie informácie o každej riešenej úlohe, ktoré sú členené podľa jednotlivých štátnych programov výskumu a vývoja.